കൂരിയാല് ലെയിന് പുനര്നിര്മാണത്തിന് ഫണ്ട് വകയിരുത്തി രണ്ടുമാസത്തിനുള്ളില് വേണമെന്ന് മനുഷ്യാവകാശ കമ്മീഷന് കോഴിക്കോട്: വര്ഷങ്ങള്ക്കു മുമ്ബ് പൈപ്പിടുന്നതിനായി വെട്ടിപ്പൊളിച്ച കൂരിയാല് ലെയിനില് ഡ്രൈനേജ് സ്ഥാപിച്ച് റോഡ് പുനര്നിര്മിക്കുന്നതിനുള്ള ഫണ്ട് 202122 വാര്ഷിക പദ്ധതിയില് വകയിരുത്തിയിട്ടുണ്ടെന്ന് നഗരസഭ സംസ്ഥാന മനുഷ്യാവകാശ കമ്മീഷനെ അറിയിച്ചു. പ്രവൃത്തി എത്രയും വേഗം പൂര്ത്തിയാക്കി നഗരസഭാ സെക്രട്ടറി രണ്ട് മാസത്തിനകം സ്വീകരിച്ച നടപടികളെ കുറിച്ച് വിശദമായ റിപ്പോര്ട്ട് സമര്പ്പിക്കണമെന്ന് കമ്മീഷന് ജുഡീഷ്യല് അംഗം കെ. ബൈജുനാഥ് ആവശ്യപ്പെട്ടു. നിലവിലുള്ള ഡ്രൈനേജ് മുഴുവനും പൊട്ടിപ്പൊളിഞ്ഞ് മണ്ണ് നിറഞ്ഞുകിടക്കുന്നതിനാല് ഇപ്പോഴുള്ള ഡ്രൈനിലൂടെ വെള്ളം റോഡിലൂടെ ഒഴുകിവന്ന് വീണ്ടും കുഴികളുണ്ടാകാന് സാധ്യതയുണ്ടെന്ന് നഗരസഭ സമര്പ്പിച്ച റിപ്പോര്ട്ടില് പറയുന്നു. പൈപ്പ് ലൈന് സ്ഥാപിച്ച ഭാഗത്ത് മാത്രം അറ്റകുറ്റപ്പണികള് നടത്തിയിട്ട് കാര്യമില്ല. റോഡും ഡ്രൈനും പുനര്നിര്മിക്കേണ്ടതാണ്. താത്കാലികമായി കുഴികള് മൂടി ഗതാഗതം പുനഃസ്ഥാപിച്ചിട്ടുണ്ടെന്നും വിശദീകരണത്തില് പറയുന്നു. എന്നാല് ശാശ്വത പരിഹാരമാണ് ആവശ്യമെന്ന് പരാതിക്കാരനായ എ.സി. ഫ്രാന്സിസ് ആവശ്യപ്പെട്ടു.